[ความประทับใจ / บรรยากาศ / บริการ]
ร้านอาหารทะเลร้านใหญ่ของชะอำซึ่งเป็นที่รู้จักกันดีครับ สมัยก่อนจะอยู่ริมทะเลเลย แต่ตอนนี้ย้ายมาอยู่ในซอย เข้าใจว่าคงมีการจัดระเบียบใหม่ให้หาดดูสะอาด สวยงามกว่าเดิม แต่รสชาติอาหารก็ยังสด อร่อยใช้ได้ไม่ต่างจากเดิมมาก ประทับใจที่เสิร์ฟอาหารเร็วมากๆ แต่ไม่ได้ว่าทำค้างไว้นะครับ ทำใหม่ๆ เลย และด้วยความที่เป็นร้านใหญ่ สามารถรองรับกรุ๊ปทัวร์ได้สบาย ถ้าถามว่าไม่ชอบตรงไหน คงจะเป็นที่ร้านออกมืดๆ เปิดไฟแล้วก็ดีขึ้นนิดนึง ใครใส่ขาสั้นมาอาจจะต้องทำใจที่โดนยุงกัดตลอดเวลานะครับ แล้วก็ห้องน้ำที่ค่อนข้างสกปรก ชนิดหยากไย่เกาะครับ

[ราคา / ความคุ้มค่า]
ราคารวมวันนี้ 1,132 บาท ก็ถือว่าไม่แพงเว่อร์ เพราะสั่งทั้งปูม้าแล้วก็ปลาครับ อร่อยแบบบ้านๆ

[ที่ตั้งร้าน]
ร้านจะอยู่ในซอยชะอำ 35 ก็คือขับมาเส้นเพชรเกษม ให้เลี้ยวซ้ายเข้าซอยภูมิเวท ซึ่งเป็นซอยที่ติดกับโครงการ The Energy Hua Hin ก็ตรงเข้ามาเรื่อยๆ จนเห็นชายหาดแล้วเลี้ยวขวาผ่านโรงแรม Springfield ไปซอยจะอยู่ขวามือ ร้านจะเป็นตึกสีเขียว สังเกตง่าย มีที่จอดรถให้หน้าและในร้านครับ

[เมนูที่สั่ง]
- ปูม้านึ่ง [432.-] วันนี้ได้ปูตัวผู้มา 2 ตัวเลย เนื้อเยอะ สด อร่อย กรรเชียงนี่เนื้อเป็นก้อนเลย ฟินมากๆ แถมน้ำจิ้มซีฟู๊ดร้านนี้ก็อร่อยมากๆ ด้วย จัดจ้าน ไม่ได้ว่าเผ็ดขนาดนั้น แต่กำลังได้ใจ

- ปลากะพงทอดน้ำปลา [400.-] ทอดดี ข้างนอกกรอบใช้ได้ แต่เนื้อด้านในอมน้ำมันนิดนึง เนื้อสด อร่อย ตัวใหญ่พอสมควร อิ่มเลยจานนี้

- กุ้งผัดไข่เค็ม [250.-] ออกไปทางเฉยๆ ครับ ร้านนี้เอาไข่เค็มผัด แบบว่าเห็นไข่ขาวอยู่เลย เนื้อยังไม่ละเอียด เข้ากันเป็นเนื้อเดียวเหมือนร้านทั่วไป texture เลยยังไม่ค่อยได้ แต่ก็ถือว่าปรุงใช้ได้อยู่นะครับ กุ้งได้หลายตัว แต่เนื้อจะออกแข็งๆ 